CELEX: 32012D0121(01)
Language: bg
Date: 2012-01-19 00:00:00
Title: Решение на Комисията от 19 януари 2012 година за създаване на Група на компетентните органи на ЕС по въпросите на добива на нефт и газ в морски райони

21.1.2012   
            
            
               BG
            
            
               Официален вестник на Европейския съюз
            
            
               C 18/8
            
         РЕШЕНИЕ НА КОМИСИЯТА
   от 19 януари 2012 година
   за създаване на Група на компетентните органи на ЕС по въпросите на добива на нефт и газ в морски райони
   2012/C 18/07
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като имат предвид, че:
   
               (1)
            
            
               В член 191 от Договора се определят целите за опазване, защита и подобряване на качеството на околната среда и се въвежда задължението всички действия на Съюза да са насочени към постигането на високо равнище на защита въз основа на принципа на предохранителните мерки и на превантивните действия, както и на внимателното и разумно използване на природните ресурси.
            
         
               (2)
            
            
               Целта на политиката на Съюза е както да се намали вероятността от големи аварии, свързани с дейностите по добива на нефт и природен газ в морски райони, и да се ограничат последиците от тях, което ще подобри защитата на морската среда и крайбрежните икономики срещу замърсяване и ще ограничи възможните нарушения във вътрешното производство на енергия в Съюза, така и да се подобрят механизмите за реагиране при авария.
            
         
               (3)
            
            
               Авариите, свързани с дейностите по добива на нефт и газ в морски райони през 2010 г., по-специално тази в Мексиканския залив, доведоха до преразглеждане на политиките, насочени към осигуряване на безопасността на дейностите в морски райони. В своето съобщение „Изправени сме пред предизвикателството да се осигури безопасност на нефтените и газови дейности в морските райони“ (1) от 12 октомври 2010 г. Комисията изрази първоначалното си становище относно безопасността на дейностите по добива на нефт и газ в морски райони.
            
         
               (4)
            
            
               Рисковете от голяма авария при добива на нефт или газ в морски райони във водите на Съюза не са незначителни. В редица региони на Съюза са създадени отрасли за добив на нефт и газ в морски райони, като са налице и перспективи за нови регионални проекти във водите на Съюза. Добивът на нефт и газ в морски райони е съществен елемент от сигурността на енергийните доставки в ЕС.
            
         
               (5)
            
            
               Съюзът вече разполага с много добри примери за национални регулаторни практики по отношение на дейностите по добива на нефт и газ в морски райони. Безопасността на дейностите в морските райони би се повишила допълнително, ако се уеднакви прилагането на регулаторната рамка за дейностите по добива на нефт и газ в морски райони.
            
         
               (6)
            
            
               За ключови елементи на добре функциониращия регулаторен режим се смятат постоянният обмен на опит, определянето на най-добрите практики сред регулаторните органи и промишлеността, както и подобряването на мерките за прилагане.
            
         
               (7)
            
            
               Значимостта на сътрудничеството между компетентните органи за морските райони е категорично доказана от дейностите на Форума на институциите по морските дейности в Северно море и Международния форум на регулаторните органи. Важно е да се използва посоченият опит за постигнането на максимална ефективност при обмена на опит и знания в целия Съюз чрез официална структура на равнището на ЕС.
            
         
               (8)
            
            
               Въз основа главно на дейностите на националните регулаторни органи Групата на компетентните органи на ЕС по въпросите на добива на нефт и газ в морски райони следва да използва в дейностите си опита на съответните заинтересовани страни, включително трети държави. Групата на компетентните органи следва да улеснява обмена на знания между заинтересованите страни и да подпомага създаването на официални насоки за най-добрите практики.
            
         
               (9)
            
            
               Целите на компетентните органи за морските райони, които си сътрудничат по въпроси, свързани с предотвратяването и реагирането при големи аварии в морски райони, допълват както целите на постоянната работна група за въпроси, свързани с минната и други добивни промишлености, сформирана по силата на член 6 от Решение 2003/С 218/01 на Съвета за създаване на Консултативен комитет за безопасност и здраве на работното място, така и целите на посочения комитет.
            
         
               (10)
            
            
               Следва да бъдат предвидени правила относно огласяването на информация от страна на членовете на Групата на компетентните органи и техните представители, без да се засягат разпоредбите на Комисията относно сигурността, формулирани в приложението към Решение 2001/844/ЕО на Комисията, ЕОВС, Евратом.
            
         
               (11)
            
            
               Личните данни, свързани с членовете на Групата на компетентните органи, следва да бъдат обработвани в съответствие с Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (2).
            
         РЕШИ:
   Член 1
   Предмет
   С настоящия документ се създава Група на компетентните органи на ЕС по въпросите на добива на нефт и газ в морски райони (наричана по-долу „Група на компетентните органи“).
   Член 2
   Задача
   1.   Групата на компетентните органи служи главно като форум за обмен на опит и умения между националните компетентни органи и Комисията.
   2.   Дейностите на Групата на компетентните органи могат да обхващат, съгласувано с дейностите на други експертни групи, всички въпроси, отнасящи се до предотвратяването и реагирането при големи аварии в добива на нефт и газ в морски райони в рамките на Съюза, както и отвъд границите му, когато е уместно.
   3.   Групата на компетентните органи обсъжда, съдейства и представя своите становища на Комисията по искане на последната или по своя собствена инициатива, по-специално по следните въпроси:
   
               а)
            
            
               определяне на приоритетите за изготвяне на насоки, стандарти и най-добри практики в нефтения и газовия сектор;
            
         
               б)
            
            
               подготовка или започване и наблюдение на подготовката на изготвяне на насоки за най-добрите промишлени практики;
            
         
               в)
            
            
               за целите на обмена на опит — улесняване на бързия обмен на информация между Комисията и националните компетентни органи по отношение например на появата, причините и реагирането при тежки произшествия, които биха могли да доведат до големи аварии, както и оперативното разузнаване за сондажни съоръжения, които ще бъдат местени между държавите-членки;
            
         
               г)
            
            
               насърчаване и улесняване на консенсуса между Комисията и националните компетентни органи по отношение на най-добрите регулаторни практики;
            
         
               д)
            
            
               насърчаване на обмена и командироването на служители между националните компетентни органи с цел повишаване на техните знания и опит;
            
         
               е)
            
            
               обмен на информация по отношение на прилагането както на националното законодателство и политики, така и на законодателството и политиките на Съюза, свързани с дейностите по добива на нефт и газ в морски райони, включително мерки за предотвратяване на преднамерени противозаконни действия срещу тези дейности, и съдействие на Комисията в наблюдението на изпълнението на съответните достижения на правото на Съюза.
            
         Член 3
   Консултация
   1.   Без да се засяга член 2, Комисията може да се консултира с Групата на компетентните органи по всякакви въпроси, свързани със значими опасности при търсенето, проучването и добива на нефт и газ в морски райони.
   2.   Групата на компетентните органи се консултира с други експертни групи на Комисията, когато има взаимно допълващи се интереси, за да се гарантира, че съответните въпроси са представени на вниманието на другите групи и за да получи полезна за нея информация.
   Член 4
   Членство и назначаване
   1.   Групата на компетентните органи се състои от компетентните органи на държавите-членки, отговорни за регулаторния надзор на дейностите по добива на нефт и газ в морски райони и свързаните се тях въпроси на политиката.
   2.   Компетентните органи на държавите-членки посочват своите представители.
   3.   Наименованията на компетентните органи на държавите-членки се публикуват в Регистъра на Комисията за експертни групи и други подобни организации (наричан по-нататък „Регистъра“).
   4.   Личните данни се събират, обработват и публикуват в съответствие с Регламент (ЕО) № 45/2001.
   Член 5
   Начин на работа
   1.   Председател на Групата на компетентните органи е представител на Комисията, като той може да назначи съпредседател.
   2.   Със съгласието на службите на Комисията Групата на компетентните органи може да учредява подгрупи по определени въпроси, като например обмен на най-добрите практики, въз основа на подходящо задание. Посочените подгрупи се разпускат след изпълнение на мандата им.
   3.   Представителите от заинтересованите сектори, включително промишленост, профсъюзи, академични среди, научноизследователски организации, НПО, съответни агенции на Съюза, трети държави и други заинтересовани страни, могат да участват в работата на Групата на компетентните органи по покана на председателя ѝ. Освен това физически лица или организации, които допринасят с участието си за работата на Групата на компетентните органи, могат да получат статут на наблюдатели.
   4.   Групата на компетентните органи и нейните подгрупи провеждат по правило срещите си в сградите на Комисията съгласно установените от нея процедури и програма. Ако не е предвидено друго, Комисията осигурява секретариат.
   5.   Съгласно разпоредбите на приложимото законодателство на Съюза всяка държава-членка може да поиска становището на Групата на компетентните органи за документи и публикувана информация относно значими опасности при дейности по добива на нефт и газ в морски райони.
   6.   Групата на компетентните органи представя редовно доклади за дейността си, особено по отношение на определянето и прилагането на най-добрите практики и работата на промишлеността в морските райони.
   7.   Групата на компетентните органи заседава най-малко веднъж годишно.
   8.   Номинираните членове на Групата на компетентните органи и нейният председател заседават най-малко веднъж годишно с партньори от постоянната работна група за въпроси, свързани с минната и други добивни промишлености, за да се обсъди работата на двете организации през предходния период и да се съгласуват бъдещите работни планове.
   9.   Ако Комисията смята, че информацията, получена при участие в обсъжданията на Групата на компетентните органи или на нейните подгрупи, засяга въпроси от поверителен характер, то посочената информация не трябва да бъде разпространявана.
   10.   Групата на компетентните органи приема свой процедурен правилник въз основа на стандартния процедурен правилник за експертните групи.
   Член 6
   Разходи за заседанията
   1.   Участниците в дейностите на Групата на компетентните органи или нейните подгрупи не получават възнаграждение за извършените от тях услуги.
   2.   Пътните и дневните разходи на участниците в дейностите на Групата на компетентните органи или нейните подгрупи се възстановяват от Комисията в съответствие с действащите в Комисията разпоредби.
   3.   Посочените разходи се възстановяват в рамките на наличния бюджет, предоставен според годишната процедура за разпределение на средствата.
   
      Съставено в Брюксел на 19 януари 2012 година.
      
         
            За Комисията
         
         Günther OETTINGER
         
            Член на Комисията
         
      
   
   
      (1)  COM(2010) 560 окончателен.
   
      (2)  ОВ L 8, 12.1.2001 г., стр. 1.